APROBACIÓN DAS BASES REGULADORAS E CONVOCATORIA DO PLAN DE OBRAS E SERVIZOS (PLAN DE CONCELLOS) 2017
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 30/12/2016)

O Plan Concellos 2017 é un plan financiado con fondos propios da Deputación de Pontevedra destinado á colaboración nas obras e servizos de competencia municipal dos 59 concellos de menos de 50.000 habitantes da provincia. Por medio deste Plan dáselle cumprimento ao mandato contido no artigo 36.2. a da Lei 7/1985, reguladora das bases de réxime local, que regula a obriga das deputacións provinciais de aprobar anualmente un plan provincial de cooperación coas obras e servizos de competencia municipal. Este Plan nace coa vocación de asegurar a adecuada prestación dos servizos públicos municipais básicos, co obxectivo de garantir a igualdade da poboación da provincia no acceso aos servizos de competencia municipal, independentemente da capacidade financeira do seu Concello, e constitúe un instrumento para acadar a cohesión territorial e a dinamización económica, principalmente desde a creación de emprego. Da mesma maneira que o Plan Concellos 2016, réxese polos principios de solidariedade e equilibrio intermunicipal, articulados desde o respecto da autonomía municipal por medio de criterios obxectivos e transparentes, e vén a permitir importantes investimentos nos municipios en infraestruturas, instalacións, espazos libres e dotacións, así como en equipamentos necesarios para o seu correcto funcionamento, que resultarían inasumibles para os concellos sen a cooperación económica da Deputación. A finalidade dos investimentos que se realizarán co financiamento previsto neste Plan é triple: en primeiro lugar, a realización de novos investimentos que garantan o funcionamento dos servizos municipais e a reactivación económica; en segundo lugar, o cofinanciamento dos gastos correntes municipais; e en terceiro lugar, o fomento do emprego. Os investimentos que se van financiar con este Plan serán as obras e as subministracións de competencia municipal establecidas nos artigos 25 e 26 da Lei 7/1985, de 2 de abril, reguladora das bases do réxime local, de forma que o Plan Concellos 2017 se cingue á cooperación cos concellos no exercicio das competencias propias legalmente establecidas. En todo caso, o Concello deberá ter a plena dispoñibilidade dos terreos para a execución das obras e contar con todos os permisos e licenzas preceptivas, ou acreditar telas solicitado no momento de presentación da solicitude de subvención coa achega da documentación correspondente. O Concello, se o estima procedente, poderá destinar parte da cantidade asignada neste Plan ao financiamento de débeda contraída con entidades financeiras, acredores de investimentos ou gasto corrente ou ao financiamento de gasto corrente previsto para o exercicio 2017. Poderán financiarse os gastos de funcionamento dos servizos de subministración da auga, rede de sumidoiros, limpeza viaria, recollida do lixo, iluminación pública, mantemento e reparación dos accesos a núcleos de poboación, mantemento e reparación de parques públicos e aqueloutros que estean directamente asociados ao funcionamento dos servizos mínimos obrigatorios. Un dos eixes principais deste plan é o emprego. En calquera concello, con independencia do seu nivel de desenvolvemento, a base para impulsar de forma crecente e sostible a prosperidade, a cohesión e a inclusión social é contar cunha oferta suficiente de emprego. Por iso este Plan permite que os concellos destinen unha parte importante da cantidade que lles corresponde á prestación de servizos de competencia municipal de forma directa por medio da contratación de persoal desempregado inscrito no servizo público de emprego, sempre respectando a preferencia na contratación dos colectivos máis desfavorecidos e a debida adecuación salarial á cualificación profesional dos postos que se van cubrir, co límite mínimo do salario mínimo interprofesional que estea vixente en cada momento. En congruencia cos principios informadores do propio Plan e o principio de autonomía municipal consagrado nos artigos 137 e 140 da Constitución, correspóndelles aos concellos a decisión á hora de definir as prioridades na execución das distintas liñas de actuación en que se distribúe o Plan, adecuándoas ás especificidades de cada municipio, dentro dos límites establecidos para o debido control e vixilancia do uso dos recursos públicos. Correspóndelles tamén a elaboración dos proxectos e a licitación e a execución das obras, dentro do marco da lexislación de contratos do sector público, así como os procesos de selección do persoal que se vai contratar para a prestación directa dos servizos municipais, respectando en todo caso a obriga de contratar persoas desempregadas inscritas como demandantes de emprego e a preferencia na contratación de colectivos en risco de exclusión social. En definitiva, dentro do marco flexible do Plan Concellos 2017 a elección da actividade subvencionable correspóndelles aos concellos, así como a súa execución e adecuada xustificación cumprindo cos requisitos establecidos na normativa xeral e autonómica reguladora das subvencións públicas. En relación co exposto confecciónanse as seguintes bases reguladoras: Estas bases e a convocatoria teñen por obxecto regular o procedemento de concesión, execución e xustificación das subvencións que se concedan con cargo a este Plan. As finalidades subvencionables serán as que se sinalan nestas bases e terán que ser de competencia municipal. No marco destas bases, os concellos poderán libremente determinar a elección dos investimentos e actuacións subvencionables que desexen realizar. Non obstante, se algún proxecto ou proposta de actuación non se axustase ao obxecto destas bases, a Deputación poderá rexeitar este proxecto. Nese caso, o Concello poderá presentar unha nova proposta. As axudas e subvencións deste Plan poderán destinarse ás seguintes liñas nos termos recollidos na base 8.ª: As axudas que se concedan ao abeiro desta convocatoria teñen a natureza xurídica de subvencións, de acordo cos criterios establecidos na Lei 38/2003, de 17 de novembro, xeral de subvencións (en diante LXS), e na Lei 9/2007, de 13 de xuño, de subvencións de Galicia (en adiante LSG). O seu réxime xurídico adecuarase ao disposto nas anteriores normas, e no seu caso ao Real decreto lexislativo 3/2011, de 14 de novembro, polo que se aproba o Texto refundido da Lei de contratos do sector público (en diante TRLCSP); á Lei 7/1985, de 2 de abril, reguladora das bases do réxime local (en diante LRBRL); ao Real decreto 887/2006, de 21 de xullo, polo que se aproba o Regulamento da LXS (en diante RLXS); á Lei 39/2015, de 1 de outubro, do procedemento administrativo común das administracións públicas (en diante LPACAP); á Lei 40/2015, de 1 de outubro, de réxime xurídico do sector público (en diante LRXSP); ao Real decreto lexislativo 2/2004, de 5 de marzo, polo que se aproba o Texto refundido da Lei reguladora das facendas locais (en diante TRLRFL); ás bases de execución orzamentarias vixentes en cada exercicio; á Ordenanza xeral de subvencións da Deputación de Pontevedra; e á demais normativa aplicable. De acordo co establecido na base 16.3 das bases de execución do orzamento para o 2017 e cumprindo o establecido no artigo 17 da LXS, o órgano competente para a aprobación destas bases é o Pleno da Deputación. Poderán solicitar as axudas reguladas nestas bases os concellos da provincia de Pontevedra cunha poboación de dereito de ata 50.000 habitantes, segundo a correspondente certificación expedida polo Instituto Galego de Estatística (IGE) referida á última actualización do censo. A colaboración cos concellos de máis de 50.000 habitantes, non beneficiarios deste Plan, instrumentalizarase a través de convenios de colaboración, para o cal se dotará de orzamento a correspondente aplicación orzamentaria. O Plan conta con tres liñas de subvencións para os concellos que se financian con cargo ás dotacións orzamentarias das seguintes aplicacións: Correspóndelle a cada concello distribuír libremente as contías individuais respectivas segundo as súas necesidades, con cargo ás distintas liñas de subvención e con respecto aos límites establecidos nestas bases. Para a liña de subvención 1 cada concello destinará unha porcentaxe mínima sobre a contía asignada. Para as liñas de subvención 2 e 3 poderá destinar unha porcentaxe máxima sobre a contía individual asignada, consonte a seguinte distribución: A cantidade total que lle corresponda a cada Concello poderá ser destinada ás finalidades seguintes: Con cargo á liña 1 (investimentos), ata o importe mínimo que resulte de aplicarlle a porcentaxe do 62,50 % á cantidade total que lle corresponde ao Concello. Con cargo á liña 2 (amortización, pagamento de débedas e gastos correntes), ata o importe máximo que resulte de aplicarlle a porcentaxe do 15 % á cantidade total que lle corresponde ao Concello. Con cargo á liña 3 (emprego para a conservación e o funcionamento de bens e servizos municipais), ata o importe máximo que resulte de aplicarlle a porcentaxe do 22,50 % á cantidade total que lle corresponde ao Concello. As cantidades que os concellos non utilicen das liñas 2 e 3 poderanas utilizar para facer investimentos (liña 1). O Plan dótase cun importe fixo de corenta e un millóns douscentos mil (41.200.000) euros, que se repartirán en tres grupos da forma seguinte: Estas cantidades repartiranse entre o número de concellos que forman o grupo en proporción á poboación, á superficie, aos núcleos de poboación e á densidade, segundo as características singulares de cada grupo de concellos e baseándose nestas porcentaxes: En consecuencia, cada concello coñecerá as cantidades que lle corresponden dentro dos cinco primeiros días hábiles seguintes ao da publicación destas bases no Boletín Oficial da Provincia de Pontevedra (BOPPO). Tamén poderán informarse dirixíndose ao Servizo de Cooperación. Para estes efectos, todos os datos que se terán en consideración serán os publicados máis recentemente polo IGE na data de publicación destas bases no BOPPO. Xunto coa cantidade que lle corresponde a cada concello, a Deputación comunicaralle a relación de débedas que teña coa institución provincial na data de publicación destas bases, co fin de que as paguen antes de presentar as solicitudes. No caso de non facelo, os concellos solicitarán a subvención polo importe neto, e o organismo provincial procederá de oficio á detracción das débedas ata atinxir a súa totalidade. Os concellos presentarán as solicitudes de subvención para as distintas liñas achegando para cada solicitude a documentación necesaria sinalada na base seguinte. Serán subvencionables as finalidades que se indican a continuación para cada unha das liñas seguintes: Os investimentos subvencionables con cargo a esta liña poderán ser: Investimentos que teñan un orzamento igual ou superior a vinte mil (20.000,00) euros, incluído o IVE. No caso das subministracións o importe mínimo de cada expediente de solicitude será de 1.000 euros e poderase destinar á compra de bens ou equipamentos relacionados coa prestación de servizos municipais (instrumentos musicais, elementos de transporte, equipamento administrativo, deportivo, cultural etc.) de natureza inventariable, non susceptibles dunha rápida deterioración polo seu uso e que non constitúan unha reparación. O resto das subministracións que non constitúan un investimento por si mesmas que supoña a mellora, construción ou creación dun ben novo, deberán integrarse nun proxecto de investimento. — Proxectos: Os concellos encargaranse da redacción dos proxectos e terán que asumir o seu custo. No caso de non poderen sufragar o seu custo con cargo aos seus fondos por motivos orzamentarios ou porque asumilo lles causaría un notorio prexuízo, poderán incluílo dentro dos gastos do investimento solicitado, sempre que se solicite formalmente e se xustifique de maneira expresa. No caso das obras, os proxectos técnicos deberán comprender polo menos os documentos que se indican no artigo 123 do TRLCSP, que son os seguintes: a.—Unha memoria na que se describa o obxecto das obras, que recollerá os antecedentes e a situación previa a estas, as necesidades que se deben satisfacer e a xustificación da solución adoptada, e na que se detallen os factores de todo tipo que hai que ter en conta b.—Os planos de conxunto e de detalle necesarios para que a obra quede perfectamente definida c.—Os pregos de prescricións técnicas e particulares d.—Un programa de desenvolvemento dos traballos cuantificado ou plan de obra de carácter indicativo, coa previsión, se é o caso, do tempo e do custo e.—Un orzamento, integrado ou non por varios parciais, coa expresión dos prezos unitarios e dos descompostos, se é o caso, estado de medicións e os detalles precisos para a súa valoración. No caso de incluír partidas alzadas o seu importe non poderá superar o 5 % do orzamento de execución material f.—O estudo de seguridade e saúde, se é o caso, o estudo básico de seguridade e saúde, nos termos previstos nas normas de seguridade e saúde nas obras g.—O estudo de xestión de residuos de construción e demolición, no que se faga unha estimación da cantidade de residuos xerados e unha valoración do custo previsto para a súa xestión, o que debe figurar con carácter independente do orzamento, así como o resto do contido esixido no R. d 105/2008, de 1 de febreiro h.—Na redacción dos proxectos de obra débese ter en conta a porcentaxe de gastos xerais e beneficio industrial e os autores destes deberán ser técnicos competentes da materia obxecto do proxecto i.—Canta documentación veña prevista nas normas de carácter legal ou regulamentario Se a obra non require un proxecto achegarase un documento técnico que conteña como mínimo: a.—Unha memoria na que se describa o obxecto das obras, que recollerá os antecedentes e a situación previa a elas, as necesidades que hai que satisfacer e a xustificación da solución adoptada, e na que se detallen os factores de todo tipo que se deben ter en conta b.—Os planos de conxunto e de detalle necesarios para que a obra quede perfectamente definida c.—O orzamento, as medicións e os detalles precisos para a valoración da actuación No caso de subministracións que constitúen un investimento en si mesmas, deberase remitir un prego de prescricións técnicas que deberá incluír, cando menos, os seguintes documentos: a.—Unha memoria descritiva na que se detallen o obxecto e a finalidade da subministración, os antecedentes, as necesidades que se van satisfacer e a xustificación da solución adoptada b.—Un orzamento desagregado, no que se definan con claridade os distintos elementos da subministración coas súas características técnicas precisas, pero sen facer referencia a marcas, con expresión dos prezos de cada elemento e o número de unidades, e desagregando o imposto sobre o valor engadido (IVE) c.—Se son necesarios, documentos gráficos para a correcta definición da subministración Cada investimento debe identificarse cun proxecto técnico, memoria valorada ou prego de prescricións técnicas, do que presentarán o orixinal e unha copia en formato dixital (formato FIEDBEC para o orzamento, formato CAD para os planos e formato PDF para os demais documentos), e que deben redactarse segundo estas bases. Non se admitirán denominacións xenéricas. Deben ser identificados con precisión e claridade, sen lugar a ambigüidades, os investimentos que se integran no Plan, e debe existir unha concordancia entre a solicitude e a denominación do proxecto, memoria valorada ou prego de prescricións técnicas. O Concello poderá solicitar, sempre que cumpra os requisitos do TRLCSP, a execución da obra directamente polo sistema de administración. Neste caso o orzamento de execución do investimento será o de execución material e incrementarase, no seu caso, ata a porcentaxe necesaria para atender as percepcións que poidan ter lugar polo traballo ou xestión dos empresarios colaboradores, ás que se refire o artigo 176.1 do Real decreto 1098/2001, de 12 de outubro, polo que se aproba o Regulamento xeral da Lei de contratos das administracións públicas, incluíndo, como partida independente, o IVE que corresponda. A Deputación, en todo caso, supervisará e controlará os proxectos, tendo especialmente en conta os prezos das distintas unidades. - Aprobación dos proxectos e outorgamento de licenzas: Os proxectos, memorias valoradas ou pregos de prescricións técnicas deben ser aprobados polo órgano competente do Concello. Se a obra necesitase, pola súa situación ou características, permisos ou autorizacións doutros organismos, será o Concello quen os solicite. O Concello deberá acreditar que conta con elas ou que as solicitou no momento da presentación das solicitudes de subvención, xuntando os correspondentes documentos. Serán subvencionables as seguintes tipoloxías de gasto: Entre os gastos correntes subvencionables poderán incluírse os gastos de funcionamento dos servizos de subministración de auga potable, de rede de sumidoiros, limpeza viaria, recollida domiciliaria de lixo, alumeado público, mantemento e reparación dos accesos ós núcleos de poboación, mantemento e reparación de parques públicos, Conservatorios, Escolas de Música, e Escolas deportivas de titularidade Municipal, e aqueles outros que estean directamente asociados ó funcionamento dos servizos de competencia municipal, así como os derivados da organización e realización de actividades (culturais, deportivas etc.) Concretamente poderán incluírse os gastos que deseguido se detallan: Será subvencionable a contratación de persoas desempregadas para a prestación de servizos mínimos de competencia municipal, de interese xeral e social, tendo en conta a normativa aplicable, sempre que cumpran os seguintes requisitos: a) Ser prestados polas entidades beneficiarias en réxime de administración directa b) Favorecer na súa execución ou prestación a formación e as prácticas profesionais das persoas desempregadas que se van contratar c) Ser prestados ou executados no ámbito municipal d) Responder a necesidades de persoal urxentes e inaprazables, é dicir, necesidades mínimas para o exercicio das súas funcións ou para o desempeño das súas competencias en termos razoables de eficacia e tendo en conta a crise económica e) Que esas necesidades afecten a sectores, funcións ou categorías profesionais prioritarias indispensables para poder satisfacer as necesidades básicas da vida persoal ou social das persoas particulares, de acordo coas circunstancias de cada momento ou lugar, ou necesarias para o benestar da veciñanza e, tamén, as que permitan asegurar o funcionamento regular da propia entidade e dos seus órganos de goberno As mencionadas axudas ou subvencións irán destinadas a financiar a contratación laboral, en réxime de xornada parcial ou completa segundo as necesidades de contratación que determine cada Concello. As axudas comprenden o custo salarial e a cotización á Seguridade Social de persoas desempregadas (calquera que sexa a categoría profesional) que reúnan os requisitos establecidos no parágrafo seguinte destas bases, respectando en todo caso o salario mínimo interprofesional que se atope en vigor en cada momento ou as retribucións que resulten de aplicación en atención á categoría profesional da persoa traballadora. Os concellos poderán, no seu caso, complementar a cantidade que sexa necesaria ata acadar os salarios que correspondan por categoría profesional. As traballadoras e traballadores que sexan contratados para realizar as obras ou prestar os servizos polos que se outorgue a subvención deberán ser persoas desempregadas, inscritas no Servizo Público de Emprego de Galicia como demandantes non ocupados e que estean dispoñibles para o emprego. Estes requisitos deberán cumprirse tanto no momento da selección coma no da formalización do contrato. Os concellos beneficiarios da subvención solicitarán as persoas traballadoras que necesiten mediante a presentación da correspondente oferta na oficina pública de emprego, cos modelos normalizados para os efectos, facendo referencia aos requisitos e características que deben reunir as persoas que sexan contratadas para o adecuado desempeño das funcións inherentes aos postos de traballo ofertados, coa obriga de presentar unha por cada categoría profesional dentro de cada ocupación. Para a xestión das ofertas establécese como ámbito de busca de emprego o municipio do Concello solicitante. O Concello beneficiario será quen realice a selección definitiva das persoas candidatas, en conformidade coa normativa aplicable, na forma prevista e segundo os criterios sinalados a continuación, tendo en conta que, en todo caso, os contratos deberán formalizarse no prazo e nos termos establecidos na resolución na que se concede a subvención. Sen prexuízo das obrigas legais que poidan existir, para a selección daráselles preferencia por esta orde aos seguintes criterios: a) As vítimas de violencia de xénero b) As persoas candidatas maiores de 45 anos c) As persoas candidatas que formen unha familia monoparental con fillos ao seu cargo d) As persoas candidatas con niveis de renda máis baixa e) As persoas candidatas con cargas familiares As entidades darán de alta na Seguridade Social as persoas contratadas, dentro do código de conta de cotización que corresponda. No caso de que algunhas persoas traballadoras contratadas renuncien ao contrato antes da súa finalización o Concello poderá formalizar un novo contrato para substituír o anterior polo tempo restante. Todos os contratos deben iniciarse a partir do 1 de xaneiro de 2017 e finalizar como máximo o 31 de decembro de 2017, sen que en ningún caso a subvencionabilidade dos contratos poida exceder este período. A relación laboral xurdida entre a entidade beneficiaria e a persoa traballadora non vinculará a Deputación de Pontevedra. O procedemento de concesión das subvencións previstas nestas bases é o de réxime de concorrencia non competitiva. As solicitudes formalizaranse nos modelos normalizados que se facilitarán no Rexistro xeral da Deputación en Pontevedra, na súa sede de Vigo, no Servizo de Cooperación ou na páxina web www.depo.es.As solicitudes que se presenten de modo telemático faranse a través da sede electrónica, no enderezo www.sede. depo. es. A documentación adxunta subirase comprimida en ZIP cos seguintes formatos dixitais: FIEDBEC para o orzamento, formato CAD para os planos e PDF para os demais documentos. A presentación telemática producirá plenos efectos xurídicos sempre que a solicitude sexa enviada dentro do prazo establecido. As solicitudes deberá subscribilas o alcalde ou o concelleiro delegado, asumindo o compromiso de cumprir as condicións da subvención. Para estes efectos achegarase certificado do secretario relativo ao cargo que desempeña. As solicitudes presentaranse correctamente cubertas, unha por cada petición individual, especificando a súa denominación concreta, o orzamento e o importe da subvención solicitada. Cando se trate de subministracións que constitúan investimentos en si mesmas inferiores a 20.000 € e de natureza similar deberán solicitarse conxuntamente. As solicitudes deberán ser aprobadas mediante acordo do órgano competente do Concello, que indique expresamente a finalidade concreta e a cantidade que se solicita, achegándose este acordo ou unha certificación acreditativa do acordo de aprobación. No caso de seren aprobados mediante decreto de Alcaldía ou ben acordo da Xunta de Goberno Local, daráselle conta de dita aprobación ó Pleno da Corporación municipal. Para tal efecto, nun único acordo poderanse aprobar varias solicitudes, achegando nese caso unha copia por cada solicitude. Calquera falsidade nos datos presentados dará lugar á perda da subvención concedida, ademais doutras medidas que para o caso poida arbitrar o organismo provincial. En caso de defecto, erro ou ausencia na presentación da documentación á que se refire esta base ou de incumprimento do previsto no artigo 68 da LAPAC, requiriráselle ao interesado que emende as faltas ou omisións no prazo máximo de 10 días hábiles, indicándolle que, de non o facer, terase por desistido da súa solicitude, previa resolución que deberá ser ditada nos termos previstos no artigo 21 da citada lei. Se a execución do investimento precisase de autorizacións, licenzas ou da resolución dalgún organismo en relación con augas ou servidumes, o Concello deberá acreditar documentalmente que as solicitou no momento de presentar a petición da subvención. Unha vez obtidas as autorizacións, licenzas ou permisos, presentaranse, de ser posible, antes de que remate o procedemento de concesión de subvencións ou, necesariamente, antes de iniciar o trámite de xustificación da axuda económica concedida, xunto cun informe que indique que o proxecto, memoria valorada ou documento técnico análogo achegado a esta Deputación cumpre coas condicións contidas, no seu caso, nas anteditas autorizacións. Non se librarán subvencións se non obran no expediente todos os formularios e documentos preceptivos que se contemplan nestas bases. Para cada unha das liñas de subvención deberá achegarse a seguinte documentación, orixinal ou copia compulsada: Os anexos dispoñibles na páxina web non poderán ser obxecto de manipulación, riscos ou emendas. Poderanse utilizar modelos propios de certificacións segundo os formularios que figuran como anexos das presentes bases. En caso de actuacións proxectadas sobre edificacións ou instalacións deberase acreditar a titularidade ou a cesión do ben en cuestión, achegando unha certificación en relación co inventario ou mediante calquera outro documento con valor probatorio que acredite a titularidade ou a cesión do ben. A cesión terá que ser por dez anos se se trata dun ben que debe inscribirse no rexistro público correspondente, e por cinco anos nos demais casos. Asemade, en función da finalidade concreta solicitada dentro desta liña achegaranse tamén: O prazo de presentación das solicitudes de subvencións que se acollan a este programa é de tres meses para as tres liñas deste Plan, contados desde o día seguinte ao da publicación desta convocatoria no Boletín Oficial da Provincia de Pontevedra (BOPPO). As solicitudes irán dirixidas á Presidencia da Deputación e presentaranse no Rexistro xeral da institución provincial, no da súa sede de Vigo, nos rexistros do ORAL ou a través de calquera das formas previstas no artigo 16 da LPACAP. No caso de presentarse a solicitude nun rexistro distinto do da Deputación remitirase por fax unha copia da solicitude unha vez rexistrada onde conste a data e o lugar de presentación. Tamén se poden presentar telematicamente na sede electrónica da Deputación, co enderezo www.sede. deputacion. es, subindo a documentación adxunta comprimida en ZIP cos seguintes formatos dixitais: FIEDBEC para o orzamento, formato CAD para os planos, e formato PDF para os demais documentos. As axudas serán compatibles con outras para a mesma finalidade, tendo en conta que o importe da subvención en ningún caso poderá ser de tal contía que, illadamente ou en concorrencia con outras subvencións ou axudas, supere o custo da finalidade subvencionada, de acordo co previsto no artigo 19.3 da LXS. Para estes efectos, e en conformidade co disposto no artigo 14.1. d da LXS e no artigo 33 do RLXS, unha das obrigas do beneficiario é a de comunicarlle á Deputación a obtención doutras subvencións ou axudas que financien as finalidades subvencionadas. Todas as alteracións das condicións que se tiveron en conta para a concesión e, en todo caso, a concesión concorrente de axudas por calquera entidade pública ou privada, nacional ou internacional, poderán dar lugar á modificación da subvención outorgada. A instrución do procedemento de concesión de subvencións, que é o de concorrencia non competitiva, correspóndelle ao Servizo de Cooperación, que realizará de oficio as actuacións que estime necesarias para a determinación, o coñecemento e a comprobación dos expedientes. Igualmente, o órgano instrutor poderá solicitar todos os informes que considere convenientes e/ou necesarios para o correcto outorgamento das subvencións. Unha vez efectuado o estudo de cada solicitude recibida, e en función da información dispoñible, elaborarase unha proposta de concesión da subvención para someter á aprobación do órgano competente, previo informe do técnico competente da Deputación segundo a natureza do investimento, no seu caso, e da fiscalización do Servizo de Intervención. Para axilizar as actuacións, en concreto as notificacións, as resolucións ou acordos de concesión das subvencións terán que ser recollidos na institución provincial polas alcaldesas e alcaldes dos concellos beneficiarios da subvención ou pola persoa en quen deleguen, asinando o correspondente recibo de recepción no que constarán a hora e a data nas que o Concello recibe a resolución. Unha vez recaída a resolución de concesión, antes de que conclúa o prazo para a realización das actividades obxecto de subvencións e sempre e cando non se prexudiquen intereses de terceiros, poderase solicitar o cambio ou a modificación do seu contido se concorren circunstancias excepcionais, xustificando por escrito as causas que a fundamentan e axeitándose ao establecido nas distintas normas desta convocatoria. As circunstancias excepcionais que xustifican a modificación da concesión da subvención unicamente poden ser as seguintes: Os concellos beneficiarios en conformidade co disposto nestas bases estarán obrigados a cumprir co que establece o artigo 11 da LSG, e en particular: Para dúbidas e/ou aclaracións poderase contactar co Servizo de Comunicación Institucional do organismo provincial a través do correo electrónico comunicacion@depo. es ou do teléfono 986 804 100. Así mesmo, en conformidade coa normativa vixente, cando as adxudicacións dos contratos se fagan mediante un acordo ou unha resolución da Alcaldía ou da Xunta de Goberno local, a Deputación poderá requirirlles aos beneficiarios que acrediten que se lle deu conta ao Pleno dos acordos e resolucións de adxudicación dos correspondentes contratos que lles afecten aos expedientes das subvencións concedidas con cargo a este Plan. O incumprimento destas obrigas será causa de reintegro das subvencións concedidas con cargo a estas bases. Os concellos contratarán os investimentos de acordo co disposto no Texto refundido da Lei de contratos do sector público que, así mesmo, poderán ser executados pola propia Administración municipal segundo o establecido no artigo 24 do citado texto refundido. Unha vez adxudicados os investimentos, o Concello deberá remitirlle a esta Deputación en formato papel ou de xeito telemático a seguinte documentación: 1.—A certificación do acordo ou resolución de adxudicación do contrato 2.—O documento administrativo no que se formalicen os correspondentes contratos, de ser o caso 3.—Comunicaráselle á Deputación a data e a hora en que terá lugar a comprobación do replanteo, á que asistirá, de consideralo procedente, a Corporación provincial, un facultativo técnico ou representante desta. A copia da acta que se redacte seralle remitida á Deputación xunto coa fotografía do cartel de obra que será colocado no momento da sinatura da devandita acta 4.—O Concello comunicaralle á Deputación de Pontevedra a data e a hora en que terá lugar, ao remate das obras, o acto de recepción destas, ao que asistirá, de consideralo procedente a Corporación provincial, un representante ou facultativo desta. A Administración municipal remitiralle á provincial unha copia da acta do antedito acto de recepción e a certificación das resolucións aprobatorias da recepción das obras executadas No caso de que os investimentos fosen executados polo sistema de administración, deberá presentarse o informe da Secretaría do Concello no que se indique cal dos supostos é de aplicación ao caso concreto, do contido no artigo 24 do R. d. l.3/2011 (TRLCSP) e a acta de inicio das obras. A subcontratación prodúcese cando o beneficiario concerta con terceiros a execución total ou parcial da actividade que constitúe o obxecto da subvención. Queda fóra deste concepto a contratación daqueles gastos en que teña que incorrer o beneficiario para a realización por si mesmo da actividade subvencionada. Permítese a subcontratación da totalidade das actividades subvencionadas. As obras serán executadas polos respectivos concellos segundo o proxecto técnico, memoria valorada ou documento técnico análogo, sen prexuízo da posibilidade de que a Deputación realice as inspeccións que considere convenientes. A directora ou director das obras será designado pola entidade local contratante, e daralle conta da designación á Deputación. Calquera cambio na Dirección técnica seralle igualmente comunicado á institución provincial no momento no que teña lugar. De producirse baixas na adxudicación dos contratos o Concello beneficiario deberallo comunicar á Deputación antes da súa aplicación. A existencia e o importe da baixa determinaranse coa certificación final. A baixa poderá aplicarse no mesmo investimento, con independencia do seu importe, ou reinvestirse noutra obra distinta. Neste caso o montante do sobrante deber ser igual ou superior a seis mil (6.000) euros. Así mesmo, o Concello pode solicitar a acumulación das baixas superiores a seis mil (6.000) euros para a súa aplicación no financiamento do investimento que estime pertinente. No caso de investimentos cofinanciados polo ente municipal, a baixa tamén se poderá destinar a minorar a achega municipal ata anular, se fose posible, a mencionada achega. Para a tramitación da solicitude de aplicación da baixa esixirase un proxecto ou memoria detallada no que se describa con claridade a actuación que se realizará, ademais do acordo correspondente de autorización de reinvestimento da baixa e aprobación do proxecto, memoria valorada ou documento técnico análogo. A súa tramitación realizarase conforme ao procedemento legalmente establecido. Se durante a execución das obras xorde a necesidade de modificar o proxecto da obra o Concello deberá tramitar o correspondente expediente de acordo co establecido na normativa de contratación e redactar un proxecto modificado que deberá ser aprobado polo Concello e pola Deputación. Non obstante, só se admitirán a trámite modificacións que se poidan financiar co importe das baixas de adxudicación. As revisións de prezos, cando supoñan un incremento dos custos, correrán a cargo do crédito do Concello, do mesmo xeito que os custos a maiores que poidan xerar as prórrogas e suspensións temporais na execución dos contratos. Todas as finalidades subvencionadas deben xustificarse totalmente antes das datas sinaladas segundo a natureza das distintas liñas de subvención, conforme se dispón nestas bases. A xustificación da subvención realizarase coa achega de xustificantes de gasto, certificacións, facturas e a demais documentación xustificativa, segundo o previsto nesta base. O pagamento das subvencións efectuarase previa comprobación por parte dos servizos de Cooperación e Intervención e dos servizos técnicos provinciais, no caso de proceder, de que se realizou o gasto para o fin e polo importe subvencionado e, ademais, de que se cumpriu coa finalidade e o obxecto da subvención, emitindo como resultado un informe con carácter previo á proposta de aprobación da xustificación. Así mesmo, poderánselles solicitar informes a outros servizos da Deputación competentes en razón da materia. As facturas deberán cumprir as esixencias establecidas na normativa vixente en cada momento, e de modo particular o disposto no Real decreto 1619/2012, de 30 de novembro, polo que se aproba o Regulamento que establece as obrigas de facturación. A documentación xustificativa que se debe achegar é a detallada a continuación: Os investimentos, incluídos aqueles que se produzan como consecuencia da aplicación das baixas, deberán estar executados e xustificados, na súa totalidade, o 31 de decembro de 2018. Os concellos remitirán as certificacións de obras aprobadas polo órgano competente. Non se tramitará ningunha certificación se non consta nesta Deputación toda a documentación necesaria relacionada deseguido: As certificacións de obras serán comprobadas polos servizos de Cooperación e Intervención da institución provincial. Con cada unha das certificacións deberá acreditarse que o investimento se financia con fondos provinciais, mediante fotografías ou calquera outra proba gráfica que acredite a difusión. Ao remate da obra e coa última certificación achegarase a correspondente acta de recepción no modelo normalizado que se atopa na páxina web desta Deputación, que se axustará ao disposto nos artigos 52 e 235 do TRLCSP e na que os asinantes terán que estar debidamente identificados. Na acta de recepción debe figurar a identificación de quen a asina, coa expresión do seu cargo. No caso dos investimentos que se adxudiquen mediante contratos menores definidos nos artigos 111 e 138.3 do TRLCSP só se esixirá a resolución ou a certificación do acordo/decreto da aprobación do gasto e a factura correspondente, que deberá reunir os requisitos (especialmente en canto á esixencia de detallar as unidades, os prezos unitarios etc.) que se recollen nos artigos 6 e seguintes do Real decreto 1616/2012, de 30 de novembro, polo que se aproba o Regulamento que establece as obrigas de facturación. Na factura deberá constar o recibido e conforme do funcionariado municipal encargado da comprobación material, con identificación do seu nome, cargo e sinatura. Este trámite constituirá a constatación do cumprimento do contrato. Tamén se deberá acreditar que o Concello non percibiu ningunha subvención doutras entidades para o financiamento do investimento ou, no caso de que existan axudas ou subvencións concorrentes para a súa execución, indicar o detalle de cada unha delas, certificando que a suma total non supera o 100 % do seu importe. En todo caso, a Deputación, en virtude das facultades que ten atribuídas, resérvase as facultades de inspección e comprobación das obras. Para a xustificación das axudas concedidas con cargo a esta liña achegarase un certificado expedido polo funcionariado público competente, no que se faga constar: Igualmente, en función da modalidade concreta dentro desta liña de subvención para a que solicitou a axuda, achegarase tamén: O pagamento farase anticipadamente unha vez que se aprobe a concesión da subvención. Posteriormente deberase xustificar, no prazo dun mes desde o cobramento da subvención, e en todo caso antes do mes de decembro de 2017, a realización do referido pago mediante: Tratándose dun gasto realizado, a subvención aboarase anticipadamente unha vez que se aprobe a súa concesión. Posteriormente, no prazo dun mes dende o cobramento da subvención, e en todo caso antes do mes de decembro de 2017, deberase xustificar a realización do pagamento a través de: O pagamento farase anticipadamente unha vez que se aprobe a súa concesión. Posteriormente, no prazo dun mes desde o cobro da subvención, e en todo caso antes do mes de decembro de 2017, a realización do pagamento farase a través de: No caso do gasto corrente novo só procederá pagar a subvención despois de presentar a xustificación, que deberá achegarse antes do 31 de marzo de 2018, tal e como se establece deseguido: A regulación das actividades, no caso das lagoas interpretativas colmaranse coa normativa reguladora deste tipo de subvencións do ano anterior. O pagamento da subvención farase efectivo da seguinte forma: Co fin de efectuar un seguimento adecuado da execución dos proxectos subvencionados, a entidade beneficiaria, ademais do anterior, deberá presentar a través do Rexistro xeral da institución provincial a seguinte documentación xustificativa no prazo de dous meses, contados a partir do día seguinte ao da finalización da actividade realizada: Procederase ao reintegro das subvencións outorgadas en conformidade con estas bases nos termos fixados na normativa de subvencións e, de modo particular, nos artigos 32 e seguintes da LXS. Contra o acordo da aprobación destas bases, que pon fin á vía administrativa, poderase interpoñer un recurso potestativo de reposición ante o mesmo órgano que o ditou, no prazo dun mes a partir do día seguinte ao desta publicación (artigos 112 e seguintes e 124 e seguintes da LPACAP), ou ben directamente un recurso contencioso-administrativo perante o correspondente xulgado de Pontevedra, segundo o disposto no artigo 8 da Lei 29/1988, de 13 de xullo, reguladora da xurisdición contencioso-administrativa, todo isto no prazo establecido no artigo 46 da citada lei, sen prexuízo de que se poida utilizar calquera outro recurso que se estime conveniente. Todos os anexos referidos nestas bases e os modelos normalizados para as solicitudes destas subvencións facilitaranse no Rexistro xeral desta Deputación, no Servizo de Cooperación ou a través da páxina web www.depo.es.